## L’Ivace+i subvenciona el dron de salvament marítim d’origen valencià que participa en els Premis Regiostars 2024

*** Estos guardons reconeixen anualment els millors projectes finançats en el marc de la política de cohesió de la UE
* Els guanyadors es donaran a conéixer el pròxim 9 d’octubre a Brussel·les**

El projecte Auxdron, el dron d’intel·ligència artificial per a salvament marítim desenvolupat per l’empresa valenciana General Drones i finançat per l’Institut Valencià de Competitivitat i Innovació (Ivace+i) amb 112.457 euros, opta a la primera categoria dels Premis Regiostars, uns guardons que reconeixen aquelles iniciatives que contribuïxen a una Europa competitiva i intel·ligent.

L’ajuda concedida per Ivace+i per al desenvolupament d’esta investigació està cofinançada amb Fons Feder 2014-2020 i s’emmarca dins del seu programa de creació d’empreses de base tecnològica Createc, amb el qual es donava suport al desenvolupament d’empreses les activitats de les quals es basen en l’explotació del coneixement i la tecnologia. La candidatura a estos premis ha sigut formalitzada per la Direcció General de Fons Europeus.

L’aeronau Auxdron està equipada amb la tecnologia més avantguardista, la qual cosa permet que controle la capacitat costanera, garantisca la seguretat de les platges i vole a una velocitat que arriba a 85 quilòmetres a l’hora en condicions adverses, com les que es presenten en els casos de rescat i més concretament en els casos de salvament marítim, en què arriba a entregar de manera immediata un o més jupetins salvavides.

Una altra de les peculiaritats d’este dron és el seu sistema elèctric, que permet realitzar cerques més efectives i reportar imatges des de qualsevol punt a un centre de coordinació en temps real. No emet cap mena de contaminació i quan sobrevola no pertorba la vida marina.

En paraules de la consellera d’Innovació, Indústria, Comerç i Turisme i presidenta de l’Ivace+i, Nuria Montes, “és un privilegi que una empresa de la Comunitat estiga present en estos premis, que des de 2008 s’han convertit en el segell europeu a l’excel·lència per als projectes finançats per la Unió Europea”.

En este sentit, Nuria Montes ha destacat “el marcat caràcter europeista de la Comunitat Valenciana”, al mateix temps que ha enaltit el paper clau d’Ivace+i, “que amb la seua gestió posa al servici del teixit industrial de la Comunitat les millors ferramentes per a portar els seus projectes cap a Europa”.

**Premis Regiostars 2024**

La Comissió Europea organitza des de 2008 els Premis Regiostars, que són uns guardons que reconeixen anualment els millors projectes finançats en el marc de la política de cohesió de la UE i destaquen per la seua excel·lència i contribució al desenvolupament regional.

Els premis es dividixen en cinc categories que corresponen als objectius de la política de cohesió. Així, es premien els projectes que contribuïxen a aconseguir una Europa més competitiva i intel·ligent; aquells que destaquen per la seua contribució a la transició verda com a facilitadora del desenvolupament regional; els que aposten per una Europa connectada, milloren la mobilitat i la connectivitat entre regions, així com els que contribuïsquen a acostar Europa a la ciutadania, a través del foment del desenvolupament sostenible dels territoris.

Com a requisits bàsics per a la participació, els projectes han d’estar finalitzats i implantats, a més de poder aportar resultats sobre el seu impacte en la societat.

En concret, s’hi poden presentar projectes que han rebut cofinançament de la UE amb càrrec al Fons Europeu de Desenvolupament Regional (FEDER), el Fons de Cohesió, el Fons Social Europeu o el Fons de Transició Justa, o bé que han rebut finançament de la UE en el marc de qualsevol capítol dels programes Interreg posteriors a l’1 de gener de 2014.

**La final, a Brussel·les**

L’anunci dels finalistes tindrà lloc a mitjan juliol i, com en anteriors edicions, el públic tindrà l’oportunitat de votar pel seu finalista favorit per al Public Choice Award (l’obertura de la votació del premi del públic serà el 2 de setembre i finalitzarà el 8 d’octubre).

La cerimònia dels Premis Regiostars 2024, en la qual es donaran a conéixer els guanyadors de cada categoria, tindrà lloc el pròxim 9 d’octubre a Brussel·les, aprofitant que del 7 al 13 d’octubre se celebra la Setmana Europea de les Regions i Ciutats (#EURegionsWeek).

Fecha: 14/06/2024